Folketing
2010-05-07

I Det Radikale Venstre har vi jo lavet vores eget skatteforslag, og det har vi, fordi vi synes, der er en række ideer, som det vil være godt at gennemføre. Noget af det er f.eks. det at gå måske mere direkte til værks, end regeringen har været klar til, også på hele afgiftsområdet og på det grønne område. For vi tror stadig væk, at der er mange miljøgevinster at hente, at der er meget teknologisk udvikling at hente, og at der er meget at hente i, at landbruget udvikler sig, for vi kan ikke konkurrere på pris. Derfor har vi valgt lidt andre veje end Socialdemokratiet og SF. Til gengæld er vi, ligesom andre ordførere før mig har sagt det, stærkt imod forslaget om at sætte skatten ned, for der vil ske det, at det vil virke som en gave til de nuværende jordbrugere, fordi det kapitaliseres med det samme. Og jeg synes simpelt hen, det er et helt utrolig spild af penge, at man vil gøre det på den måde. Jeg synes også, at det, at man som erhvervsparti – jeg tror, at både Venstre og Konservative definerer sig som sådan – finansierer det ved at beskatte bankerne hårdere, ligner sådan helt almindelig bank bashing i stedet for sund erhvervspolitik.